
ŠIAULIŲ MIESTO SAVIVALDYBĖS TARYBOS NARYS
EDVARDAS ŽAKARIS

SPRENDIMO 
DĖL PEDAGOGŲ DALINIŲ KELIONĖS Į DARBĄ IŠLAIDŲ KOMPENSAVIMO TVARKOS APRAŠO PATVIRTINIMO PROJEKTO 
AIŠKINAMASIS RAŠTAS

2024 m. gegužės 23 d.
Šiauliai

Parengto sprendimo projekto tikslai ir uždaviniai. 
Parengto sprendimo projekto tikslas – patvirtinti Pedagogų dalinių kelionės į darbą išlaidų kompensavimo tvarkos aprašą.
Dabartinis sprendimo projekte aptariamų klausimų reguliavimas. 
2023 m. vasario 2 d. į Šiaulių miesto savivaldybės tarybos Švietimo, kultūros ir sporto komiteto narius raštu kreipėsi grupė Šiaulių Simono Daukanto gimnazijos mokytojų dėl kelionės į darbą apmokėjimo. Negavę konkrečios informacijos apie šio klausimo svarstymo rezultatus, mokytojai dar kartą kreipėsi 2023 m. spalio 26 d. 2023-12-12 teikiau pasiūlymą 2024 m. Šiaulių miesto savivaldybės biudžetui dėl Šiaulių miesto savivaldybės švietimo įstaigose dirbančių mokytojų, važiuojančių iš kitų savivaldybių į darbą, kelionės išlaidų apmokėjimo. 2024-01-11 pateiktame Strateginio planavimo grupės protokolo išraše nurodoma, kad pasiūlymui pritarta. Bus įtraukiama, kai Savivaldybės taryba priims sprendimą. 2024-02-22 raštu Šiaulių miesto savivaldybės administracijos direktoriui prašiau atsakyti, kada bus priimtas sprendimas dėl Šiaulių miesto savivaldybės švietimo įstaigose dirbančių mokytojų, važiuojančių iš kitų savivaldybių į darbą, kelionės išlaidų apmokėjimo. 2024-03 gautame Savivaldybės administracijos direktoriaus rašte nurodoma, kad Savivaldybės administracija siūlo neskirti lėšų švietimo įstaigose dirbančių mokytojų, važiuojančių iš kitų savivaldybių į darbą, kelionės išlaidoms apmokėti, motyvuojant, kad išlaidos kelionėms kompensuoti labai didelės.
Daugelis Lietuvos savivaldybių (pvz. Panevėžio miesto, Klaipėdos raj., Kauno raj., Akmenės raj., Raseinių raj, Pakruojo raj. ir kt.) kompensuoja kelionės išlaidas mokytojams, vykstantiems į darbą iš kitų savivaldybių. Ne viena savivaldybė kompensuoja kelionės išlaidas ne tik pedagogams, bet ir kultūros, sporto, socialinės ir sveikatos sričių darbuotojams. Skirtingi ir kompensavimo būdai. Visos savivaldybės kompensuoja tik dalį kelionės išlaidų.
Šiaulių miesto savivaldybės administracijos pateiktame rašte nurodoma, kad Šiauliuose yra 274 bendrojo ugdymo mokyklų, lopšelių-darželių ir neformaliojo vaikų švietimo mokyklų pedagogai, deklaravę gyvenamąją vietą kitose savivaldybėse, kurie pasinaudotų kelionės kompensacija.
Sprendimo projekte numatytos naujos teisinio reglamentavimo nuostatos.
Šiuo sprendimo projektu siūloma patvirtinti Pedagogų dalinių kelionės į darbą išlaidų kompensavimo tvarkos aprašą, kuriame numatyta, jog kelionės į darbą dalinių išlaidų kompensacija apskaičiuojama pagal atstumą (į vieną pusę):
nuo 5 iki 15 km – 1 Eur už vieną darbo dieną;
nuo 16 iki 25 km – 2 Eur už vieną darbo dieną;
daugiau kaip 25 km – 3 Eur už vieną darbo dieną.
Priėmus sprendimą, galimos pasekmės.
Pasekmės teigiamos, nes sudarys palankesnes sąlygas išsaugoti esamus bei įdarbinti reikalingus kvalifikuotus specialistus, užtikrinant gyventojų teisę į kokybiškas ugdymo paslaugas.
Neigiamos pasekmės- sprendimo projekto įgyvendinimas pareikalaus papildomų Šiaulių miesto savivaldybės biudžeto lėšų.
Priėmus sprendimą, keičiami ar pripažįstami negaliojančiais teisės aktai.
Priėmus sprendimą, teisės aktai nebus keičiami ar pripažįstami negaliojančiais.
Sprendimui įgyvendinti reikalingi priimti papildomi teisės aktai.
Sprendimui įgyvendinti Savivaldybės administracijai reikės priimti Trūkstamų pedagoginių specialistų, mokytojų miesto ugdymo įstaigose sąrašo rengimo tvarką. 
Sprendimui įgyvendinti reikalingos lėšos.
Sprendimui įgyvendinti reikės iki 120 tūkst. eurų metams.
Sprendimo projektą parengė Šiaulių miesto savivaldybės tarybos narys Edvardas Žakaris, tel., +37061201060.

